Document ID: 32002R1249

Κανονισμός (ΕΚ) αριθ. 1249/2002 της Επιτροπής
της 11ης Ιουλίου 2002
για την τροποποίηση του κανονισμού (ΕΚ) αριθ. 2366/98 για τις λεπτομέρειες εφαρμογής του καθεστώτος ενίσχυσης στην παραγωγή ελαιολάδου για τις περιόδους εμπορίας 1998/1999 έως 2003/04
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 5,
τον κανονισμό (ΕΟΚ) αριθ. 2261/84 του Συμβουλίου, της 17ης Ιουλίου 1984, για τον καθορισμό των γενικών κανόνων σχετικά με τη χορήγηση ενίσχυσης στην παραγωγή ελαιολάδου και στις οργανώσεις παραγωγών ελαιολάδου(3), όπως τροποποιήθηκε τελευταία από τον κανονισμό (ΕΚ) αριθ. 1639/98(4), και ιδίως το άρθρο 19,
τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί δημιουργίας κοινής οργανώσεως αγοράς στον τομέα των λιπαρών ουσιών(5), όπως τροποποιήθηκε τελευταία από τον κανονισμό (ΕΚ) αριθ. 1513/2001(6), και ιδίως το άρθρο 4,
Εκτιμώντας τα ακόλουθα:
(1) Το άρθρο 4 πρώτο εδάφιο του κανονισμού (ΕΚ) αριθ. 1638/98 αποκλείει του δικαιώματος της ενίσχυσης στους παραγωγούς ελιών τα επιπλέον ελαιόδενδρα που φυτεύτηκαν μετά την 1η Μαΐου 1998 ή αυτά για τα οποία δεν υποβλήθηκε δήλωση καλλιέργειας εντός μιας ημερομηνίας που θα καθοριστεί. Το άρθρο 5 παράγραφος 1 του κανονισμού (ΕΚ) αριθ. 2366/98 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 2070/2001(8), προσδιορίζει ότι ο αποκλεισμός του δικαιώματος στην ενίσχυση αφορά την παραγωγή των επιπλέον ελαιοδένδρων που φυτεύθηκαν μετά την 1η Μαΐου 1998 ή τα οποία φυτεύθηκαν μετά την 1η Νοεμβρίου 1995 και για τα οποία δεν υποβλήθηκε δήλωση καλλιέργειας πριν από την 1η Απριλίου 1999. Ωστόσο, τα επιπλέον ελαιόδενδρα στο πλαίσιο της αναδιάρθρωσης παλαιού ελαιώνα ή στο πλαίσιο προγράμματος εγκεκριμένου από την Επιτροπή μπορούν να δικαιούνται της ενίσχυσης.
(2) Η παραγωγή των επιπλέον ελαιοδένδρων που αναφέρονται στο άρθρο 4 πρώτο εδάφιο του κανονισμού (ΕΚ) αριθ. 1638/98 δεν είναι σημαντική κατά τη διάρκεια των τριών πρώτων ετών μετά τη φύτευσή τους. Αντιθέτως, από την περίοδο εμπορίας 2002/03 η παραγωγή των ελαιοδένδρων κατέστη σημαντική και πρέπει να ληφθεί υπόψη για τον αποκλεισμό τους από το καθεστώς της ενισχύσεως στην παραγωγή. Συνεπώς, πρέπει να προβλεφθεί ένα σύστημα υπολογισμού βασισμένο στην παραγόμενη ποσότητα παρθένου ελαιολάδου, στον αριθμό των παραγωγικών ελαιοδένδρων τα οποία φυτεύτηκαν πριν και μετά την 1η Μαΐου 1998 και σε συντελεστές που θα επιτρέπουν να αφαιρεθεί από τη συνολική παραγωγή η παραγωγή ελαίου που δεν είναι επιλέξιμη στην ενίσχυση και προέρχεται από τα επιπλέον ελαιόδενδρα. Οι συντελεστές αυτοί θα καθοριστούν με βάση μια εκτίμηση της εξελίξεως των αποδόσεων σε σχέση με την ηλικία των φυτειών.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχειρίσεως λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2366/98 τροποποιείται ως εξής:
1. Προστίθεται το ακόλουθο άρθρο 12α: "Άρθρο 12α
Με βάση τις δηλώσεις που αναφέρονται στα άρθρα 2 και 5 και τις αιτήσεις ενισχύσεως που αναφέρονται στο άρθρο 12, τα κράτη μέλη παραγωγής καθορίζουν για την περίοδο 2002/03 την παραγωγή παρθένου ελαιολάδου των επιπλέον ελαιοδένδρων κατά την έννοια του άρθρου 4 πρώτο εδάφιο του κανονισμού (ΕΚ) αριθ. 1638/98 πολλαπλασιάζοντας τη μέση απόδοση ανά ενήλικο ελαιόδενδρο επί το άθροισμα:
- του αριθμού των επιπλέον ελαιοδένδρων που φυτεύτηκαν από την 1η Μαΐου έως τις 31 Οκτωβρίου 1998, πολλαπλασιασμένου επί 0,70, και
- του αριθμού των επιπλέον ελαιοδένδρων που φυτεύτηκαν από την 1η Νοεμβρίου 1998 έως τις 31 Οκτωβρίου 1999, πολλαπλασιασμένου επί 0,35.
Η μέση απόδοση ανά ενήλικο ελαιόδενδρο υπολογίζεται διαιρώντας την παραχθείσα ποσότητα παρθένου ελαιολάδου των επιπλέον ελαιοδένδρων, που αναφέρεται στο πρώτο εδάφιο, διά του αθροίσματος:
- του αριθμού των παραγωγικών ελαιοδένδρων που φυτεύτηκαν πριν από την 1η Μαΐου 1998 και
- του αριθμού των παραγωγικών ελαιοδένδρων που φυτεύτηκαν από την 1η Μαΐου έως τις 31 Οκτωβρίου 1998, πολλαπλασιασμένου επί 0,70, και
- του αριθμού των παραγωγικών ελαιοδένδρων που φυτεύτηκαν από την 1η Νοεμβρίου 1998 έως τις 31 Οκτωβρίου 1999, πολλαπλασιασμένου επί 0,35.".
2. Στο άρθρο 14 παράγραφος 1, το πρώτο εδάφιο αντικαθίσταται από το ακόλουθο κείμενο: "1. Για κάθε ελαιοκαλλιεργητή, η ποσότητα που μπορεί να τύχει της ενίσχυσης είναι ίση με την ποσότητα παρθένου ελαιολάδου που έχει όντως παραχθεί, αφαιρουμένης της παραγωγής των επιπλέον ελαιοδένδρων που αναφέρεται στο άρθρο 12α πρώτο εδάφιο, προσαυξημένη κατά την κατ' αποκοπή ποσότητα πυρηνελαίου που προβλέπεται στην παράγραφο 2".
3. Στο άρθρο 14, η παράγραφος 2 αντικαθίσταται από το ακόλουθο κείμενο: "2. Η ποσότητα πυρηνελαίου που γίνεται αποδεκτή στην ενίσχυση είναι ίση με το 8 % της ποσότητας παρθένου ελαιολάδου, αφού αφαιρεθεί η παραγωγή των επιπλέον ελαιοδένδρων, που αναφέρονται στο άρθρο 12α, που παρήχθη από ελαιόδενδρα από τα οποία προέρχονται οι ελαιοπυρήνες και για την οποία το δικαίωμα στην ενίσχυση έχει αναγνωρισθεί σύμφωνα με το άρθρο 2 παράγραφος 4 του κανονισμού (ΕΟΚ) αριθ. 2261/84".
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουλίου 2002.

Labels: 3
17
19
5